CELEX: 32020R0003
Language: bg
Date: 2019-08-28 00:00:00
Title: Делегиран регламент (ЕС) 2020/3 на Комисията от 28 август 2019 година за установяване на план за премахване на изхвърлянето на улов за средиземноморски миди (Venus spp.) в част от териториалните води на Италия

6.1.2020   
               
               
                  BG
               
               
                  Официален вестник на Европейския съюз
               
               
                  L 2/1
               
            
         ДЕЛЕГИРАН РЕГЛАМЕНТ (ЕС) 2020/3 НА КОМИСИЯТА
         от 28 август 2019 година
         за установяване на план за премахване на изхвърлянето на улов за средиземноморски миди (Venus spp.) в част от териториалните води на Италия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 от него,
         като взе предвид Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 1967/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 (2) на Съвета, и по-специално член 15, параграф 2 от него,
         като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (3), и по-специално член 15а от него,
         като има предвид, че:
         
                     (1)
                  
                  
                     Регламент (ЕС) № 1380/2013 има за цел постепенното премахване на изхвърлянето на улов в рибарството в ЕС, като се въведе задължение за разтоварване по отношение на улова от видовете, спрямо които се прилагат ограничения на улова, а в Средиземно море също и по отношение на улова от видовете, за които се прилагат минимални размери.
                  
               
                     (2)
                  
                  
                     Съгласно член 15, параграф 1, буква г) от Регламент (ЕС) № 1380/2013 задължението за разтоварване за дънния риболов в Средиземно море се прилага най-късно от 1 януари 2017 г. за видовете, които са определящи за видовете риболов, и най-късно от 1 януари 2019 г. за всички останали видове.
                  
               
                     (3)
                  
                  
                     С член 15, параграф 6 от Регламент (ЕС) № 1380/2013 на Комисията се предоставя правомощието чрез делегиран акт да приема планове за премахване на изхвърлянето на улов за период до три години, който може да бъде удължен повторно с общо три години, въз основа на съвместни препоръки, изготвени от държавите членки след допитване до съответните консултативни съвети. Плановете за премахване на изхвърлянето на улов може да съдържат спецификациите, посочени в член 15, параграф 5, букви а)—д) от Регламент (ЕС) № 1380/2013, включително определянето на минимални референтни размери за опазване.
                  
               
                     (4)
                  
                  
                     С член 15а от Регламент (ЕО) № 1967/2006 и член 15, параграф 2 от Регламент (ЕС) 2019/1241 Комисията се оправомощава да определи, за целите на приемането на планове за премахване на изхвърлянето на улов и относно видовете, които подлежат на задължението за разтоварване, минимален референтен размер за опазване с цел да се осигури защита на младите екземпляри морски организми. Съгласно тези членове, когато е целесъобразно, по отношение на минималните референтни размери за опазване може да се прилагат дерогации от размерите, определени в приложение III към посочения регламент, а след влизане в сила на член 32 от Регламент (ЕС) 2019/1241 — от размерите, определени в приложение IХ към Регламент (ЕС) 2019/1241.
                  
               
                     (5)
                  
                  
                     След представена от Италия препоръка с Делегиран регламент (ЕС) 2016/2376 на Комисията (4) е установен план за премахване на изхвърлянето на улов за средиземноморски миди (Venus spp.) в териториалните води на Италия от 1 януари 2017 г. до 31 декември 2019 г.
                  
               
                     (6)
                  
                  
                     В качеството си на единствената държава членка с пряк управленски интерес по отношение на риболова на средиземноморски миди (Venus spp.) в своите териториални води от географски подзони 9, 10, 17 и 18 на GFCM Италия представи на Комисията, в съответствие с процедурата по член 18 от Регламент (ЕС) № 1380/2013, нова съвместна препоръка за план за премахване на изхвърлянето на улов по отношение на запаса на средиземноморски миди (Venus spp.), съгласувана с Консултативния съвет за Средиземно море (MEDAC).
                  
               
                     (7)
                  
                  
                     Новата съвместна препоръка, представена от Италия, беше разгледана от Научния, технически и икономически комитет по рибарство (НТИКР) на неговата пленарна сесия, проведена на 1—5 юли 2019 г. (5)
                     
                  
               
                     (8)
                  
                  
                     Новата съвместна препоръка предлага прилагането на изключение въз основа на висока способност за оцеляване по отношение на средиземноморските миди (Venus spp.) при риболова с хидравлични драги в териториалните води на Италия от географски подзони 9, 10, 17 и 18 на GFCM. Държавата членка представи научни доказателства, за да докаже висок процент на оцеляване на изхвърлени средиземноморски миди (Venus spp.) при този вид риболов, и предаде научна програма за мониторинг. Доказателствата бяха представени на НТИКР, който стигна до заключението, че оцеляването след изхвърляне се очаква да е значително. Също така НТИКР стигна до заключението, че предложената научна програма за мониторинг следва да осигури надеждни данни и информация, за да може да се оцени въздействието на плана за премахване на изхвърлянето на улов. В контекста на тази оценка е целесъобразно това изключение да се включи в настоящия регламент за период от 3 години.
                  
               
                     (9)
                  
                  
                     Освен това в новата съвместна препоръка се предлага да продължи да се прилага намаленият минимален референтен размер за опазване за средиземноморските миди (Venus spp.), установен в Делегиран регламент (ЕС) 2016/2376 чрез дерогация от приложение III към Регламент (ЕО) № 1967/2006. НТИКР отбелязва, че намаленият минимален референтен размер за опазване е все още по-голям от определения размер при постигане на полова зрялост и че няма доказателства намаляването на минималния референтен размер за опазване да оказва вредно въздействие върху запасите. НТИКР стигна до заключението, че искането за продължаване на действието на намаления минимален референтен размер за опазване изглежда основателно. НТИКР обаче направи и заключението, че не може да се направи цялостна оценка на предходните и предвидените бъдещи въздействия на намаления минимален размер върху нивата на експлоатация и биомасата на запаса. Следователно ще са необходими допълнителни проучвания и данни относно тези въздействия. Регламент (ЕС) 2019/1241, в чието приложение IХ са установени регионални технически мерки за Средиземно море, е влязъл в сила едва на 14 август 2019 г. и не предвижда преходни мерки по отношение на процедурата за приемане на делегирани актове за изменение на такива регионални технически мерки. Съвместната препоръка беше представена от Италия и оценена от НТИКР преди влизането в сила на Регламент (ЕС) 2019/1241 и следователно не се позовава на Регламент (ЕС) 2019/1241. Предвид тези извънредни обстоятелства Комисията обаче е на мнение, че въз основа на информацията, с която разполага на този етап от съвместната препоръка и оценката на НТИКР, нищо не сочи, че предложеният намален минимален референтен размер за опазване не би отговарял на изискванията, установени за технически мерки в член 15 от Регламент (ЕС) 2019/1241. В контекста на горните заключения е целесъобразно да се предостави исканата дерогация само за една година.
                  
               
                     (10)
                  
                  
                     Мерките, предложени в съвместната препоръка, са в съответствие с член 18, параграф 3 от Регламент (ЕС) № 1380/2013.
                  
               
                     (11)
                  
                  
                     С цел да се осигури подходящ контрол на изпълнението на задължението за разтоварване държавата членка следва да състави списък на корабите, попадащи в обхвата на настоящия регламент.
                  
               
                     (12)
                  
                  
                     Тъй като предвидените в настоящия регламент мерки оказват пряко въздействие върху икономическите дейности, свързани с рибарството, и върху планирането на риболовния сезон за корабите на Съюза, регламентът следва да влезе в сила незабавно след публикуването му.
                  
               
                     (13)
                  
                  
                     Той следва да се прилага от 1 януари 2020 г. в продължение на три години. Прилагането на намален минимален референтен размер за опазване за средиземноморските миди (Venus spp.) от 22 mm следва да се ограничи до една година,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет и приложно поле
            
               1.   В настоящия регламент се определят подробни правила за изпълнението на задължението за разтоварване, установено с член 15, параграф 1 от Регламент (ЕС) № 1380/2013, при риболова на средиземноморски миди (Venus spp.), извършван в част от териториалните води на Италия.
            
            
               2.   Настоящият регламент се прилага за териториалните води на Италия от географски подзони 9, 10, 17 и 18 на Генералната комисия по рибарство за Средиземно море (GFCM) съгласно определението в приложение I към Регламент (ЕС) № 1343/2011 на Европейския парламент и на Съвета (6).
            
         
         
            Член 2
            
               Изключение въз основа на способността за оцеляване по отношение на средиземноморските миди (
               Venus
               spp.)
            
            
               1.   Изключението въз основа на способността за оцеляване, посочено в член 15, параграф 4, буква б) от Регламент (ЕС) № 1380/2013, се прилага в териториалните води на Италия от географски подзони 9, 10, 17 и 18 на GFCM по отношение на улова, извършен с хидравлични драги, на средиземноморски миди (Venus spp.) под минималния референтен размер за опазване.
            
            
               2.   При изхвърляне на средиземноморски миди (Venus spp.), уловени при условията, посочени в параграф 1, средиземноморските миди (Venus spp.) се освобождават незабавно.
            
         
         
            Член 3
            Минимален референтен размер за опазване
            
               1.   Чрез дерогация от минималния референтен размер за опазване, установен в приложение IХ към Регламент (ЕС) 2019/1241, минималният референтен размер за опазване за средиземноморски миди (Venus spp.) в териториалните води на Италия от географски подзони 9, 10, 17 и 18 на GFCM е 22 mm обща дължина.
            
            
               2.   Измерването на размера на средиземноморските миди (Venus spp.) се извършва в съответствие с приложение IV към Регламент (ЕС) 2019/1241.
            
         
         
            Член 4
            Списък на корабите
            Като използват защитения уебсайт на Съюза, предназначен за контрол на рибарството, до 31 декември 2019 г. органите на държавата членка представят на Комисията списък на всички кораби, на които е разрешено да извършват риболов на средиземноморски миди (Venus spp.) с хидравлични драги в териториалните води на Италия от географски подзони 9, 10, 17 и 18 на GFCM. Органите на държавата членка поддържат този списък редовно актуализиран.
         
         
            Член 5
            Влизане в сила
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2020 г. до 31 декември 2022 г.
            Член 3 обаче се прилага до 31 декември 2020 г.
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 28 август 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 354, 28.12.2013 г., стр. 22.
         
            (2)  ОВ L 198, 25.7.2019 г., стр. 105.
         
            (3)  ОВ L 409, 30.12.2006 г., стр. 11.
         
            (4)  Делегиран регламент (ЕС) 2016/2376 на Комисията от 13 октомври 2016 г. за установяване на план за премахване на изхвърлянето на улов за двучерупчести мекотели Venus spp. в териториалните води на Италия (ОВ L 352, 23.12.2016 г., стр. 48).
         
            (5)  https://stecf.jrc.ec.europa.eu/plen1902
         
            (6)  Регламент (ЕС) № 1343/2011 на Европейския парламент и на Съвета от 13 декември 2011 г. относно определени разпоредби за риболова в зоната по Споразумението за GFCM (Генералната комисия по рибарство в Средиземно море) и за изменение на Регламент (ЕО) № 1967/2006 на Съвета относно мерките за управление на устойчивата експлоатация на рибните ресурси в Средиземно море (ОВ L 347, 30.12.2011 г., стр. 44).